[Video] Só groot is Noord-Kaap sinkgat nouFoto: HendrikvanHunks Photography Die reuse sinkgat, langs die R31 tussen Daniëlskuil en Kuruman in die Noord-Kaap, het nou tot teenaan die pad ingeval en begin om die grond onder die teer uit te kalwe. Crystal Robertson, woordvoerder van die provinsiale departement van openbare werke en paaie, het aan Maroela Media gesê die sinkgat is tans 300 meter lank en 12 meter wyd. “Die gat het vanoggend nog dieper ingeval en die departement is bekommerd dat dit nog groter kan raak,” het sy gesê. Sy het gesê die departement het Vrydagmiddag een van die bane van die R31 gesluit. “Vragmotors en swaar voertuie moet nou Postmasburg om ry want hulle kan nie meer op die R31 verby ry nie. Ligte voertuie ry steeds op die baan wat nog oop is, veral boere en mense wat in die gebied woon en noodgedwonge die pad moet gebruik om by hul huise te kom.” ‘n Skermskoot uit ‘n video van die sinkgat tussen Daniëlskuil en Kuruman in die Noord-Kaap. Robertson het gesê waarskuwingsborde is in die gebied aangebring om motoriste te waarsku dat een van die bane gesluit is. Die spoedbeperking op die pad is ook na 40km/h verlaag. Sy het gesê die departement wag nog vir ŉ verslag van ingenieurs wat die sinkgat evalueer en aanbevelings sal doen oor toekomstige stappe. “Die probleem is die gebied het nou omtrent ŉ toeriste-aantreklikheid geraak en mense loop op die walle van die sinkgat om foto’s te neem, sonder om te besef dat hulle eintlik hul lewens in gevaar stel,” het sy gesê. “Ons het nou die gebied afgesper, maar daar is steeds mense wat probeer nader kom om foto’s te neem. Dit is gevaarlik en ons vra die publiek om nie naby aan die sinkgat te beweeg nie.” Maroela Media het vroeër berig die sinkgat het gevorm nadat swaar reën in die gebied geval het. HendrikvanHunks Photography het ŉ lugvideo van die gebied geneem, waarop duidelik gesien kan word hoe groot die sinkgat is. Die video word hieronder met vergunning van HendrikvanHunks Photography gedeel. Die sinkgat tussen Kuruman en Danielskuil.Die pad R31 is nog oop vir publiek baie gevaarlik wees versigtig Share aan vir bewusmaking aan almal… Posted by Bevok Media on Thursday, January 12, 2017